AN5 Section(9)4 Pali-Devanagri

(९) ४. थेरवग्गो

१. रजनीयसुत्तं

८१. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च। कतमेहि पञ्‍चहि? रजनीये रज्‍जति, दुस्सनीये [दुसनीये (सी॰ स्या॰ कं॰ पी॰)] दुस्सति, मोहनीये मुय्हति, कुप्पनीये [कुपनीये (सी॰ स्या॰ कं॰), कोपनीये (पी॰)] कुप्पति, मदनीये मज्‍जति – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? रजनीये न रज्‍जति, दुस्सनीये न दुस्सति, मोहनीये न मुय्हति, कुप्पनीये न कुप्पति, मदनीये न मज्‍जति – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। पठमं।

२. वीतरागसुत्तं

८२. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च। कतमेहि पञ्‍चहि? अवीतरागो होति, अवीतदोसो होति, अवीतमोहो होति, मक्खी च, पळासी च – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? वीतरागो होति, वीतदोसो होति, वीतमोहो होति, अमक्खी च, अपळासी च – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। दुतियं।

३. कुहकसुत्तं

८३. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च। कतमेहि पञ्‍चहि? कुहको च होति, लपको च, नेमित्तिको [निमित्तिको (स्या॰ कं॰), निमित्तको (क॰)] च, निप्पेसिको च, लाभेन च लाभं निजिगीसिता [निजिगिंसिता (सी॰ स्या॰ कं॰ पी॰)] – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? न च कुहको होति, न च लपको, न च नेमित्तिको, न च निप्पेसिको, न च लाभेन लाभं निजिगीसिता – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। ततियं।

४. अस्सद्धसुत्तं

८४. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं अप्पियो च होति, अमनापो च अगरु च अभावनीयो च। कतमेहि पञ्‍चहि? अस्सद्धो होति, अहिरिको होति, अनोत्तप्पी होति, कुसीतो होति, दुप्पञ्‍ञो होति – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? सद्धो होति, हिरीमा होति, ओत्तप्पी होति, आरद्धवीरियो होति, पञ्‍ञवा होति – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। चतुत्थं।

५. अक्खमसुत्तं

८५. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च। कतमेहि पञ्‍चहि? अक्खमो होति रूपानं, अक्खमो सद्दानं, अक्खमो गन्धानं, अक्खमो रसानं, अक्खमो फोट्ठब्बानं – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं अप्पियो च होति अमनापो च अगरु च अभावनीयो च।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? खमो होति रूपानं, खमो सद्दानं, खमो गन्धानं, खमो रसानं, खमो फोट्ठब्बानं – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। पञ्‍चमं।

६. पटिसम्भिदापत्तसुत्तं

८६. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? अत्थपटिसम्भिदापत्तो होति, धम्मपटिसम्भिदापत्तो होति, निरुत्तिपटिसम्भिदापत्तो होति, पटिभानपटिसम्भिदापत्तो होति, यानि तानि सब्रह्मचारीनं उच्‍चावचानि किंकरणीयानि तत्थ दक्खो होति अनलसो तत्रुपायाय वीमंसाय समन्‍नागतो अलं कातुं अलं संविधातुं – इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। छट्ठं।

७. सीलवन्तसुत्तं

८७. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो च। कतमेहि पञ्‍चहि? सीलवा होति, पातिमोक्खसंवरसंवुतो विहरति। आचारगोचरसम्पन्‍नो अणुमत्तेसु वज्‍जेसु भयदस्सावी, समादाय सिक्खति सिक्खापदेसु; बहुस्सुतो होति सुतधरो सुतसन्‍निचयो, ये ते धम्मा आदिकल्याणा मज्झेकल्याणा परियोसानकल्याणा सात्थं सब्यञ्‍जनं [सात्था सब्यञ्‍जना (सी॰)] केवलपरिपुण्णं परिसुद्धं ब्रह्मचरियं अभिवदन्ति, तथारूपास्स धम्मा बहुस्सुता होन्ति धाता [धता (सी॰ स्या॰ कं॰ पी॰)] वचसा परिचिता मनसानुपेक्खिता दिट्ठिया सुप्पटिविद्धा; कल्याणवाचो होति कल्याणवाक्‍करणो पोरिया वाचाय समन्‍नागतो विस्सट्ठाय अनेलगळाय अत्थस्स विञ्‍ञापनिया; चतुन्‍नं झानानं आभिचेतसिकानं दिट्ठधम्मसुखविहारानं निकामलाभी होति अकिच्छलाभी अकसिरलाभी; आसवानं खया अनासवं चेतोविमुत्तिं पञ्‍ञाविमुत्तिं दिट्ठेव धम्मे सयं अभिञ्‍ञा सच्छिकत्वा उपसम्पज्‍ज विहरति। इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु सब्रह्मचारीनं पियो च होति मनापो च गरु च भावनीयो चा’’ति। सत्तमं।

८. थेरसुत्तं

८८. ‘‘पञ्‍चहि, भिक्खवे, धम्मेहि समन्‍नागतो थेरो भिक्खु बहुजनअहिताय पटिपन्‍नो होति बहुजनअसुखाय बहुनो जनस्स अनत्थाय अहिताय दुक्खाय देवमनुस्सानं।

‘‘कतमेहि पञ्‍चहि? थेरो होति रत्तञ्‍ञू चिरपब्बजितो; ञातो होति यसस्सी सगहट्ठपब्बजितानं [गहट्ठपब्बजितानं (सी॰)] बहुजनपरिवारो; लाभी होति चीवरपिण्डपातसेनासनगिलानप्पच्‍चयभेसज्‍जपरिक्खारानं; बहुस्सुतो होति सुतधरो सुतसन्‍निचयो, ये ते धम्मा आदिकल्याणा मज्झेकल्याणा परियोसानकल्याणा सात्थं सब्यञ्‍जनं केवलपरिपुण्णं परिसुद्धं ब्रह्मचरियं अभिवदन्ति, तथारूपास्स धम्मा बहुस्सुता होन्ति धाता वचसा परिचिता मनसानुपेक्खिता दिट्ठिया अप्पटिविद्धा; मिच्छादिट्ठिको होति विपरीतदस्सनो, सो बहुजनं सद्धम्मा वुट्ठापेत्वा असद्धम्मे पतिट्ठापेति। थेरो भिक्खु रत्तञ्‍ञू चिरपब्बजितो इतिपिस्स दिट्ठानुगतिं आपज्‍जन्ति, ञातो थेरो भिक्खु यसस्सी सगहट्ठपब्बजितानं बहुजनपरिवारो इतिपिस्स दिट्ठानुगतिं आपज्‍जन्ति, लाभी थेरो भिक्खु चीवरपिण्डपातसेनासनगिलानप्पच्‍चयभेसज्‍जपरिक्खारानं इतिपिस्स दिट्ठानुगतिं आपज्‍जन्ति, बहुस्सुतो थेरो भिक्खु सुतधरो सुतसन्‍निचयो इतिपिस्स दिट्ठानुगतिं आपज्‍जन्ति। इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु बहुजनअहिताय पटिपन्‍नो होति बहुजनअसुखाय बहुनो जनस्स अनत्थाय अहिताय दुक्खाय देवमनुस्सानं।

‘‘पञ्‍चहि, भिक्खवे, धम्मेहि समन्‍नागतो थेरो भिक्खु बहुजनहिताय पटिपन्‍नो होति बहुजनसुखाय बहुनो जनस्स अत्थाय हिताय सुखाय देवमनुस्सानं।

‘‘कतमेहि पञ्‍चहि? थेरो होति रत्तञ्‍ञू चिरपब्बजितो; ञातो होति यसस्सी सगहट्ठपब्बजितानं बहुजनपरिवारो; लाभी होति चीवरपिण्डपातसेनासनगिलानप्पच्‍चयभेसज्‍जपरिक्खारानं ; बहुस्सुतो होति सुतधरो सुतसन्‍निचयो, ये ते धम्मा आदिकल्याणा मज्झेकल्याणा परियोसानकल्याणा सात्थं सब्यञ्‍जनं केवलपरिपुण्णं परिसुद्धं ब्रह्मचरियं अभिवदन्ति, तथारूपास्स धम्मा बहुस्सुता होन्ति धाता वचसा परिचिता मनसानुपेक्खिता दिट्ठिया सुप्पटिविद्धा; सम्मादिट्ठिको होति अविपरीतदस्सनो, सो बहुजनं असद्धम्मा वुट्ठापेत्वा सद्धम्मे पतिट्ठापेति। थेरो भिक्खु रत्तञ्‍ञू चिरपब्बजितो इतिपिस्स दिट्ठानुगतिं आपज्‍जन्ति, ञातो थेरो भिक्खु यसस्सी सगहट्ठपब्बजितानं बहुजनपरिवारो इतिपिस्स दिट्ठानुगतिं आपज्‍जन्ति, लाभी थेरो भिक्खु चीवरपिण्डपातसेनासनगिलानप्पच्‍चयभेसज्‍जपरिक्खारानं इतिपिस्स दिट्ठानुगतिं आपज्‍जन्ति, बहुस्सुतो थेरो भिक्खु सुतधरो सुतसन्‍निचयो इतिपिस्स दिट्ठानुगतिं आपज्‍जन्ति। इमेहि खो, भिक्खवे, पञ्‍चहि धम्मेहि समन्‍नागतो थेरो भिक्खु बहुजनहिताय पटिपन्‍नो होति बहुजनसुखाय बहुनो जनस्स अत्थाय हिताय सुखाय देवमनुस्सान’’न्ति। अट्ठमं।

९. पठमसेखसुत्तं

८९. ‘‘पञ्‍चिमे, भिक्खवे, धम्मा सेखस्स भिक्खुनो परिहानाय संवत्तन्ति। कतमे पञ्‍च ? कम्मारामता, भस्सारामता, निद्दारामता, सङ्गणिकारामता, यथाविमुत्तं चित्तं न पच्‍चवेक्खति – इमे खो, भिक्खवे, पञ्‍च धम्मा सेखस्स भिक्खुनो परिहानाय संवत्तन्ति।

‘‘पञ्‍चिमे, भिक्खवे, धम्मा सेखस्स भिक्खुनो अपरिहानाय संवत्तन्ति। कतमे पञ्‍च? न कम्मारामता, न भस्सारामता, न निद्दारामता, न सङ्गणिकारामता, यथाविमुत्तं चित्तं पच्‍चवेक्खति – इमे खो, भिक्खवे, पञ्‍च धम्मा सेखस्स भिक्खुनो अपरिहानाय संवत्तन्ती’’ति। नवमं।

१०. दुतियसेखसुत्तं

९०. ‘‘पञ्‍चिमे, भिक्खवे, धम्मा सेखस्स भिक्खुनो परिहानाय संवत्तन्ति। कतमे पञ्‍च? इध, भिक्खवे, सेखो भिक्खु बहुकिच्‍चो होति बहुकरणीयो वियत्तो किंकरणीयेसु; रिञ्‍चति पटिसल्‍लानं, नानुयुञ्‍जति अज्झत्तं चेतोसमथं। अयं, भिक्खवे, पठमो धम्मो सेखस्स भिक्खुनो परिहानाय संवत्तति।

‘‘पुन चपरं, भिक्खवे, सेखो भिक्खु अप्पमत्तकेन कम्मेन दिवसं अतिनामेति; रिञ्‍चति पटिसल्‍लानं, नानुयुञ्‍जति अज्झत्तं चेतोसमथं। अयं, भिक्खवे, दुतियो धम्मो सेखस्स भिक्खुनो परिहानाय संवत्तति।

‘‘पुन चपरं, भिक्खवे, सेखो भिक्खु संसट्ठो विहरति गहट्ठपब्बजितेहि अननुलोमिकेन गिहिसंसग्गेन; रिञ्‍चति पटिसल्‍लानं, नानुयुञ्‍जति अज्झत्तं चेतोसमथं । अयं, भिक्खवे, ततियो धम्मो सेखस्स भिक्खुनो परिहानाय संवत्तति।

‘‘पुन चपरं, भिक्खवे, सेखो भिक्खु अकालेन गामं पविसति, अतिदिवा पटिक्‍कमति; रिञ्‍चति पटिसल्‍लानं, नानुयुञ्‍जति अज्झत्तं चेतोसमथं। अयं, भिक्खवे, चतुत्थो धम्मो सेखस्स भिक्खुनो परिहानाय संवत्तति।

‘‘पुन चपरं, भिक्खवे, सेखो भिक्खु यायं कथा आभिसल्‍लेखिका चेतोविवरणसप्पाया, सेय्यथिदं – अप्पिच्छकथा सन्तुट्ठिकथा पविवेककथा असंसग्गकथा वीरियारम्भकथा सीलकथा समाधिकथा पञ्‍ञाकथा विमुत्तिकथा विमुत्तिञाणदस्सनकथा, एवरूपिया कथाय न निकामलाभी होति न अकिच्छलाभी न अकसिरलाभी [किच्छलाभी कसिरलाभी (सी॰ स्या॰ कं॰ पी)]; रिञ्‍चति पटिसल्‍लानं, नानुयुञ्‍जति अज्झत्तं चेतोसमथं। अयं, भिक्खवे, पञ्‍चमो धम्मो सेखस्स भिक्खुनो परिहानाय संवत्तति। इमे खो, भिक्खवे, पञ्‍च धम्मा सेखस्स भिक्खुनो परिहानाय संवत्तन्ति।

‘‘पञ्‍चिमे, भिक्खवे, धम्मा सेखस्स भिक्खुनो अपरिहानाय संवत्तन्ति। कतमे पञ्‍च? इध, भिक्खवे, सेखो भिक्खु न बहुकिच्‍चो होति न बहुकरणीयो वियत्तो किंकरणीयेसु; न रिञ्‍चति पटिसल्‍लानं, अनुयुञ्‍जति अज्झत्तं चेतोसमथं। अयं, भिक्खवे, पठमो धम्मो सेखस्स भिक्खुनो अपरिहानाय संवत्तति।

‘‘पुन चपरं, भिक्खवे, सेखो भिक्खु न अप्पमत्तकेन कम्मेन दिवसं अतिनामेति; न रिञ्‍चति पटिसल्‍लानं, अनुयुञ्‍जति अज्झत्तं चेतोसमथं। अयं, भिक्खवे, दुतियो धम्मो सेखस्स भिक्खुनो अपरिहानाय संवत्तति।

‘‘पुन चपरं, भिक्खवे, सेखो भिक्खु असंसट्ठो विहरति गहट्ठपब्बजितेहि अननुलोमिकेन गिहिसंसग्गेन; न रिञ्‍चति पटिसल्‍लानं, अनुयुञ्‍जति अज्झत्तं चेतोसमथं । अयं, भिक्खवे, ततियो धम्मो सेखस्स भिक्खुनो अपरिहानाय संवत्तति।

‘‘पुन चपरं, भिक्खवे, सेखो भिक्खु न अतिकालेन गामं पविसति, नातिदिवा पटिक्‍कमति; न रिञ्‍चति पटिसल्‍लानं, अनुयुञ्‍जति अज्झत्तं चेतोसमथं। अयं, भिक्खवे, चतुत्थो धम्मो सेखस्स भिक्खुनो अपरिहानाय संवत्तति।

‘‘पुन चपरं, भिक्खवे, सेखो भिक्खु यायं कथा आभिसल्‍लेखिका चेतोविवरणसप्पाया, सेय्यथिदं – अप्पिच्छकथा सन्तुट्ठिकथा पविवेककथा असंसग्गकथा वीरियारम्भकथा सीलकथा समाधिकथा पञ्‍ञाकथा विमुत्तिकथा विमुत्तिञाणदस्सनकथा, एवरूपिया कथाय निकामलाभी होति अकिच्छलाभी अकसिरलाभी; न रिञ्‍चति पटिसल्‍लानं, अनुयुञ्‍जति अज्झत्तं चेतोसमथं। अयं, भिक्खवे, पञ्‍चमो धम्मो सेखस्स भिक्खुनो अपरिहानाय संवत्तति। इमे खो, भिक्खवे, पञ्‍च धम्मा सेखस्स भिक्खुनो अपरिहानाय संवत्तन्ती’’ति। दसमं।

थेरवग्गो चतुत्थो।

तस्सुद्दानं –

रजनीयो वीतरागो, कुहकास्सद्धअक्खमा।

पटिसम्भिदा च सीलेन, थेरो सेखा परे दुवेति॥